***Paranthropus aethiopicus*** ili ***Australopithecus aethiopicus*** izumrla je vrsta hominida, jednog od robusnih australopitecina.

Historija
---------

Prvi otkriveni primjerak vrste *Australopithecus aethiopicus* poznat je pod nazivom Omo 18. Taj primjerak, koji je također poznat i kao *Paraustralopithecus aethiopicus*, otkrili su francuski arheolozi Camille Arambourg i Yves Coppens na jugu Etiopije 1967. godine. Omo 18 predstavlja prethodnika KNM-WT 17000, kojeg je otkrio Alan Walker. Walkerof primjerak pronađen u Zapadnom jezeru Turkana (Kenija) 1985. godine, koji je poznat kao "Crna lubanja" zbog tamnog obojenja izazvanog visokom razinom mangana, jedan je od najranijih primjeraka robusnih pliocenskih hominida. Ključna osobina jedinke Omo 18 je da ima čeljust u obliku slova V, za razliku od ostalih primjeraka *Australopithecusa*. Mada je Omo 18 bio prva otkrivena lubanja te vrste, mnogi paleoantropolozi ignorirali su to otkriće na osnovu toga da je sličan jednoj drugoj vrsti australopitecina. Nakon što je otkriven KNM-WT 17000 došlo je i do obnavljanja interesovanja za primjerak Omo 18.

Opis
----

*Australopithecus aethiopicus* svrstava se u grupu poznatu kao robusni australopitecini. Robusni australopitecini dijele se na tri vrste, *Australopithecus aethiopicus*, *Australopithecus robustus* i *Australopithecus boisei*. U toku je debata o tačnom filogenetskom porijeklu svake od te tri vrste. Robusni australopitecini dijele mnoge osobine lubanje i čeljusti, što možda ukazuje na zajednički evolutivni razvoj. *Australopithecus aethiopicus* ima bitne osobine koje ga razlikuju od ostalih robusnih australopitecina, uključujući i veću obraznu kost, proširena grana donje čeljusti i lice sa izraženijom čeljusti. Do tih razlika možda je došlo tokom evolucije *aethiopicusa*, ali možda ukazuju i na to da *A. aethiopicus* ima drukčiju filogenetsku historiju od *A. robustus* i *A. boisei.*

Starost lubanje ustvrđena je na 2,5 miliona godina, što znači da je starija od kasnijih formi robusnih australopitecina. Antropolozi predlažu da je *P. aethiopicus* živio prije između 2,7 i 2,5 miliona godina. Osobine su prilično primitivne i mnoge od njih su zajedničke sa vrstom *Australopithecus afarensis*; stoga je vjerovatno da je *P. aethiopicus* bio direktan potomak. Lice mu je imalo jednako istaknutu čeljust kao i kod *A. afarensisa*, a mozak mu je također bio dosta malen, sa zapreminom od 410 cc.

Francuski paleontolozi su 1967. prvi put predložili da nepotpuna donja čeljust bez zuba (Omo 18) pronađena u Etiopiji pripada vrsti *P. aethiopicus*. Pronađeni su donja čeljust i djelići zuba. *P. aethiopicus* imao je velik sagitalni greben i obraznu kost koji su predstavljali prilagodbe žvakanju tvrdih materijala (slično kao lubanje gorila). Malo se toga zna o toj vrsti budući da najbolji tragovi dolaze od "Crne lubanje" i čeljusti. Nema dovoljno materijala da bi se ustvrdila njihova visina, ali moguće je da su bili visine *Australopithecusa afarensisa*.

*Paranthropus aethiopicus* se smatra megadontnim arhajskim homininom; pojam megadont odnosi se na ogromne krune njegovih kutnjaka i pretkutnjaka. Prvobitno otkriće bila je donja čeljust odrasle jedinke, bez zuba, iz formacije Shungura u regiji Omo u Etiopiji 1967. godine (Omo 18.18). Slojevi pepela iznad i ispod fosila stari su između 2,3 i 2,5 miliona godina. Postoji samo jedna većinski potpuna lubanja tog hominina, pa je teško donijeti zaključke o njegovim fizičkim osobinama. Međutim, može se reći da je dostupna lubanja slična onoj vrste *P. boisei*, iako su sjekutići veći, čeljust izbačenija, a osnova lubanje manje savijena.

Debate o klasifikaciji
----------------------

Svi antropolozi se ne slažu da je *P. aethiopicus* evoluirao i u *Paranthropus boisei* i *Paranthropus robustus*, budući da mu je lubanja sličnija onoj od *A. afarensisa*. Jedan trag koji čini *P. aethiopicusa* mogućim pretkom i *P. boisei* i *P. robustus* je slična veličina čeljusti. Poznato je da je *P. aethiopicus* živio u mješovitim savanskim i šumskim staništima. Neophodno je još dokaza kako bi se tačno opisala fiziologija *P. aethiopicusa*. Neobični primitivni oblik "Crne lubanje" pruža dokaze o tome da su *P. aethiopicus* i ostali australopitecini na evolutivnoj grani drveta hominida, koja se odvojila od linije roda *Homo*/ljudske linije.

Neki naučnici ne slažu se sa klasifikacijom "Crne lubanje" kao ostatka vrste *A. afarensis*. Oni tvrde da činjenica da su hominidi kojima crna lubanja pripada živjeli u isto vrijeme kao i *A. afarensis* nije dovoljan dokaz da ih se grupiše u jednu vrstu. Nije postignut jasan koncenzus u naučnoj zajednici po pitanju trenutne pozicije "Crne lubanje" na evolutivnom drvetu hominida, pri čemu jedni predlažu da ona predstavlja vezu između *P. africanus* i *P. boisei*, dok drugi smatraju da su *P. africanus* i KNM WT-17000 na odvojenim granama evolutivnog stabla hominida, a da je *P. africanus* na onoj grani od koje su potekli moderni ljudi.

Citirani radovi
---------------

* Bower, Bruce. "Family Feud: Enter the Black Skull." Science News 131 (1987): 58-59. JSTOR. Web. 23 Oct. 2012.
* Johnson, Patrick, and Scott Bjelland. "Australopithecus Aethiopicus." - A Robust Australopithecine. N.p. n.d. Web. 22 Oct. 2012. < Arhivirano 2012-10-15 na Wayback Machine-u>.
* Melanie A. McCollum. "The Robust Australopithecine Face: A Morphogenetic Perspective." Science, volume 284, No. 5412, pages 301-305, (1999)

* Wood, Bernard and Nicholas Lonergan. "The Hominin Fossil Record: Taxa, Grades and Clades." Journal of Anatomy 212.4 (2008): 354-376. Web. 2012 October 16. <>.

Izvori
------

1. 1 2 3 4  „*Paranthropus aethiopicus*". The Smithsonian Institution. Pristupljeno March 2011.
2. 1 2 3 4  „*Paranthropus aethiopicus*". Archaeology.info. Arhivirano iz originala na datum 2011-05-16. Pristupljeno March 2011.

Vanjske poveznice
-----------------

* Popis do sada pronađenih fosila *Paranthropus aethiopicus*